《再和》
宋代·陈与义

洪河岂不壮，余润弥九里。
海内所咏歌，在德不在水。
德人经行地，可敬及蒲苇。
况有水如此，浪去剧雪委。
念昔涉涛江，怒鼍如山峙。
天风怖杀人，舟定舷有泚。
惕然三夜梦，沙砾下飞矢。
至今逢沟壑，敢照不敢洗。
忽诵涉汝诗，五字拟苏李。
快言击汰事，想见鱼掉尾。
十年疑此乐，始误斗柄指。
便当策我足，岁月忽转徙。
未办志和舟，且洗子荆耳。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。